31995L0001
L 052/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 95/1/ЕО НА ЕВРОПЕЙСКИЯ ПАРЛАМЕНТ И НА СЪВЕТА
от 2 февруари 1995 година
относно максималната проектна скорост, максималния момент на въртене и максималната нетна мощност на двигателя на дву или триколесни моторни превозни средства
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 100а от него,
като взеха предвид Директива 92/61/ЕИО на Съвета от 30 юни 1992 г. относно типовото одобрение на дву- и триколесни моторни превозни средства (1),
като взеха предвид предложението на Комисията (2),
като взеха предвид становището на Икономическия и социален комитет (3),
в съответствие с процедурата, предвидена в член 189б от Договора (4),
като имат предвид, че вътрешният пазар съставлява територия без вътрешни граници, където се осигурява свободното движение на стоки, хора, услуги и капитали; като имат предвид, че следва да бъдат приети необходимите за целта мерки;
като имат предвид, че методите за измерване максималната проектна скорост, максималния момент на въртене и максималната нетна мощност на двигателя на дву- и триколесните моторни превозни средства са различни за отделните държави-членки; като имат предвид, че в резултат на различията между тях, тези методи съставляват пречка за търговията в рамките на Общността;
като имат предвид, че тези пречки за функционирането на вътрешния пазар могат да бъдат премахнати, ако бъдат приети еднакви изисквания от всички държави-членки, на мястото на разпоредбите от националните им законодателства;
като имат предвид, че е необходимо да се изготвят хармонизирани изисквания за методите за измерване максималната проектна скорост, максималния момент на въртене и максималната нетна мощност на двигателя на дву и триколесните моторни превозни средства, за да могат да се прилагат процедурите за одобрение на тип и за одобрение на тип на компонент за всеки тип превозно средство, приети с Директива 92/61/ЕИО,
ПРИЕХА НАСТОЯЩАТА ДИРЕКТИВА:
Член 1
Настоящата директива се отнася до методите на измерване на максималната проектна скорост, максималният момент на въртене и максималната нетна мощност на двигателя на всички типове превозни средства, определени в член 1 на Директива 92/61/ЕИО на Съвета.
Член 2
Процедурата за издаване на типово одобрение по отношение максималната проектна скорост, максималния момент на въртене и максималната нетна мощност на двигателя (методи за измерване) на тип дву или триколесно моторно превозно средство и условията, регулиращи свободното движение на тези превозни средства следва да бъдат такива, каквито са приети в Директива 92/61/ЕИО.
Член 3
В срок от две години от приемането на настоящата директива, Комисията провежда ново подробно проучване, за да определи дали има връзка между произшествия и максималната мощност на двигателя, когато надвишава 74 kw. Проучването съпоставя и оценява резултатите от последните научни изследвания и осъществява необходимите допълнителни изследвания, за да установи окончателните препоръки за провежданата политиката спрямо тази материя. Въз основа на резултатите от проучването, Комисията, при необходимост, предлага нови законови мерки.
Член 4
Всички изменения, необходими за приспособяване изискванията на приложения I и II към техническия прогрес, се приемат в съответствие с процедурата, посочена в член 13 от Директива 70/156/ЕИО (5).
Член 5
1. Държавите-членки приемат и публикуват преди 2 август 1996 г. разпоредбите, необходими за да се съобразят с настоящата директива. Те незабавно информират Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Редът и условията на позоваване се определят от държавите-членки.
От датата, посочена в първа алинея, държавите-членки не могат да забраняват първоначалното въвеждане в експлоатация на превозни средства, които са приведени в съответствие с настоящата директива.
Те прилагат тези разпоредби, считано от 2 февруари 1997 г.
2. Държавите-членки съобщават на Комисията текстовете на разпоредбите от националното законодателство, които те приемат в областта, уредена с настоящата директива.
Член 6
Националните законодателства могат да разрешават на държавите-членки да отказват първоначална или последваща регистрация на териториите им за превозни средства с максимална нетна мощност повече от 74 kw.
Член 7
Адресати на настоящата директива са държавите-членки.
Съставено в Брюксел на 2 февруари 1995 година.